b'\n_START_ARTICLE_\nV\xc4\x97jo kryptis\n_START_PARAGRAPH_\nV\xc4\x97jo kryptis \xe2\x80\x93 kryptis, i\xc5\xa1 kurios v\xc4\x97jas pu\xc4\x8dia. V\xc4\x97jo kryptis paprastai nusakoma pasaulio \xc5\xa1alimis arba azimutu. Pvz., \xc5\xa1iaur\xc4\x97s krypties v\xc4\x97jas pu\xc4\x8dia i\xc5\xa1 \xc5\xa1iaur\xc4\x97s._NEWLINE_V\xc4\x97jo krypties nustatymui naudojami \xc4\xafvair\xc5\xabs instrumentai, pvz., nuo senov\xc4\x97s naudojama v\xc4\x97trung\xc4\x97, kuri pasisuka priklausomai nuo v\xc4\x97jo spaudimo. Modernesni instrumentai, kaip anemometras, veikia analogi\xc5\xa1ku principu, tik yra elektroniniai ir juose fiziniai v\xc4\x97jo krypties duomenys paver\xc4\x8diami elektroniniais signalais, kurie gali b\xc5\xabti interpretuojami kompiuteri\xc5\xb3. Dauguma toki\xc5\xb3 prietais\xc5\xb3 taip pat matuoja ir v\xc4\x97jo greit\xc4\xaf._NEWLINE_V\xc4\x97jo krypt\xc4\xaf \xc4\xafvertinti galima ir nenaudojant prietais\xc5\xb3. V\xc4\x97jo kryptis yra vienas i\xc5\xa1 meteorolog\xc5\xb3 matuojam\xc5\xb3 parametr\xc5\xb3, taip pat svarbus kai kuriose \xc5\xbemogaus veiklos srityse, pvz., plaukiant burlaiviu ar med\xc5\xbeiojant.'